
RAPORT

asupra propunerii legislative privind unele măsuri pentru asigurarea condiţiilor de dezvoltare

 fizică şi morală a elevilor şi studenţilor
(Pl.x. 271/2006)


1. În conformitate cu prevederile art. 95 din Regulamentul Camerei Deputaţilor, republicat, cu adresa nr. PL.X. 271/10 aprilie 2006, Comisia pentru învăţământ, ştiinţă, tineret şi sport a fost sesizată spre dezbatere şi avizare, în fond, cu propunerea legislativă privind unele măsuri pentru asigurarea condiţiilor de dezvoltare  fizică şi morală a elevilor şi studenţilor  (Pl.x. 271/2006).

La întocmirea raportului Comisia a avut în vedere avizele primite de la Comisia pentru apărare, ordine publică şi siguranţă naţională, Comisia juridică, de disciplină şi imunităţi, avizul Consiliului Legislativ, precum şi Punctul de vedere al Guvernului.

Instituţiile de învăţământ şi spaţiile adiacente acestora trebuie să reprezinte medii de cultură şi învăţare, nu locuri care să încurajeze viciile sau comportamentele deviante. Propunerea legislativă prevede interzicerea comercializării sau expunerii spre vânzare a băuturilor alcoolice, a tipăriturilor, înregistrărilor audio şi video cu conţinut obscen, în spaţiile destinate desfăşurării procesului de învăţământ şi cele adiacente acestora. 


2. În raport de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi un număr de 15 deputaţi, din totalul de 27 membri ai Comisiei. La dezbaterea propunerii legislative a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat: domnul Dumitru Miron – secretar de stat, Ministerul Educaţiei şi Cercetării.

4.  Proiectul de Lege a fost respins de Senat în şedinţa din 5 aprilie 2006. 


Camera Deputaţilor este Cameră decizională.

În urma dezbaterii, în şedinţa din 9 mai 2006, Comisia, cu 14 voturi pentru respingere şi o abţinere, propune respingerea propunerii legislative, din următoarele motive:

- propunerea este prea sumară din punctul de vedere al procedurii aplicabile, prevederile sale fiind mult mai bine detaliate în Hotărârea de Guvern nr. 128/1994;

- sunt utilizaţi termeni nedefiniţi în lege;

- aplicarea reglementărilor prevăzute pentru agenţii comerciali care încalcă dispoziţiile din propunere, presupune un procedeu extrem  de complicat.

